Lone Dybkjær (RV), 2006-05-30:
Hvis vi kunne få de tilstande, synes jeg unægtelig, det lyder meget forjættende.
Men til fru Inger Støjberg vil jeg lige starte med at sige, at jeg ikke fatter – og nu synes jeg, det ville være rart, hvis fru Inger Støjberg hørte efter denne gang – hvordan fru Inger Støjberg kan sige, at jeg har snakket om 4 uger før fødslen.
Jeg har overhovedet ikke nævnt det, og det vil man kunne gå tilbage og se.
Jeg ved godt, at fru Inger Støjberg var travlt optaget af at tale med ministeren, og det er også i orden, men det har jeg faktisk ikke snakket om.
Selv jeg er jo ikke så totalt idiot, at jeg mener, at faren kan komme på tale, så kunne vi ikke bare holde os til en diskussion, hvor vi erkender de enigheder eller uenigheder, vi har om spørgsmålet?
Moren har 2 tvungne uger efter fødslen, og derudover har moren efter fødslen 12 uger, der falder væk, hvis de ikke tages.
Det, jeg ikke kan få ind i mit hoved, er, hvorfor faren ikke lige så godt kan få 12 uger, som falder væk, hvis de ikke tages.
Hvad er forskellen på moren og faren i den situation?
Jeg mener ikke, der er tale om frivillighed og fleksibilitet for morens vedkommende.
Det er der nogle begrundelser for, men der er ikke tale om frivillighed og fleksibilitet, og derfor kan jeg kun sige, at det, Venstres ordfører siger, ikke holder.
Nu skal jeg komme tilbage til, hvorfor Det Radikale Venstre mener, at der skal være tale om ligestilling.
Det tror vi er fantastisk vigtigt af hensyn til børnene, og det er faktisk overhovedet ikke ligestilling for kvindernes vedkommende, vi taler om her.
Det er ligestilling af hensyn til børnene, for vi ser ikke familierne som noget frit svævende, der kan gøre præcis, hvad de vil, men som en del af det samfund, de nu engang er i her og nu, i dette århundrede, på denne dag i år 2006.
I samfundet af i dag er det måske rigtigt, at DJØF’er stort set kan tage den orlov, de vil, men det har jo altid i højere grad været akademikernes privilegium, end det har været andre steder.
På alle mulige andre arbejdspladser er det faktisk ikke så nemt at få den orlov, man gerne vil have, og derfor er det heller ikke nemt for mændene at komme igennem med det.
Dels skal man tage nogle diskussioner med arbejdsgiveren, dels er der nogle kulturelle normer, man skal bryde.
Det var derfor, der i sin tid blev gennemført 2 uger til faren i forbindelse med fødslen, og jeg skal hilse og sige, at det jo sådan set ikke var Venstres og De Konservatives idé, der blev gennemført.
Men man accepterede det i forbindelse med et større forlig, og tak til, at det var muligt at lave den slags dengang.
Det er det jo ikke i dag.
Der blev i det mindste ikke pillet ved de 2 uger til fædrene, men det var selvfølgelig, fordi man ville give fædrene en reel mulighed, uden at man skulle forhandle om det med arbejdsmarkedets parter, og den mulighed skal man sådan set også give fædrene i dag.
De skal have en reel mulighed af hensyn til børnene, de skal ikke forhandle med arbejdsgiveren og heller ikke forhandle med moren.
Det sidste er især vigtigt i dag, og hvorfor er det så vigtigt?
Jo, fordi familier jo ikke altid er den idyl, der snakkes om her.
Jeg tror, at en meget stor del af Folketingets familier også har været serielle familier – forstået på den måde, at man ikke nødvendigvis har holdt sammen med den samme partner hele livet og dermed er kommet i en skilsmissesituation.
Ofte er der børn i forholdet, og hvad ser vi så i dag?
faren har meget, meget svært ved at få den fælles forældremyndighed, hvis moren sætter sig imod det, og der er meget ofte tale om, at kvinden står i en magtposition, hvor hun stor set kan bestemme hele forløbet.
Det er en diskussion, vi heldigvis skal have til efteråret, men det er jo realiteten, og derfor synes vi, det er vigtigt at sikre faren 12 uger for at give faren den reelle ligestilling over for børnene og over for moren, som han ikke har i dag.
Man skal ikke være tvunget til at forhandle med arbejdsgiveren, for det skal være en ret, man har, lige så vel som der er sikret en generel ret til barselorlov i vore dage; det havde man jo ikke i gamle dage.
Jeg er så gammel, at jeg kun havde 6 ugers barselorlov, og det var ikke så nemt at få frygtelig meget mere, så det er jo godt, at orloven er blevet udvidet.
Det er nøjagtig de samme rettigheder, vi synes faren skal have i dag, fordi fædrene ellers er fantastisk dårligt stillet i forbindelse med skilsmisser.
Al statistik viser, at det er svært for faren at få mulighed for at få et ordentligt forhold til børnene i tilfælde af skilsmisse.
Alt kan lade sig gøre, hvis forældrene er enige, men hvis der er stor uenighed mellem forældrene, er faren reelt sat ud på et sidespor, og det er derfor, vi synes, at faren skal sikres den ret.
Vi synes, der skal være ligestilling: Moren har 12 uger, som hun skal tage, ellers bortfalder de, og faren har 12 uger, som han skal tage, ellers bortfalder de.
Det er af simple ligestillingsmæssige grunde, vi synes, det skal være sådan.